Șefa regiunii autonome Găgăuzia, încă o sfidare la adresa Chișinăului: A mers la Moscova și i-a mulțumit lui Putin
Șefa regiunii autonome Găgăuzia din Republica Moldova, Evghenia Guțul, a mers la Moscova la parada dedicată „Zilei Victoriei” de la 9 mai, în ciuda faptului că puterea politică de la Chișinău a rupt practic relațiile politice cu Rusia și denunță tentativele Kremlinului de a răsturna ordinea constituțională.
Acolita oligarhului fugar Ilan Șor, una dintre reprezentatele blocului „Victorie” creat la Moscova, Evghenia Guțul s-a adresat cetățenilor R. Moldova din regiunea autonomă în limba rusă, mulțumindu-i lui Putin pentru invitația la paradă, potrivit Ziarul de Gardă.
Evghenia Guțul este unul dintre cei mai importanți vectori ai Federației Ruse în Republica Moldova. Ea a fost promovată de oligarhul fugar Ilan Șor, conduce partidul finanțat de acesta și a lansat în aprilie chiar la Moscova o mișcare politică ce are ca scop răsturnarea regimului pro-european din Republica Moldova.
Mai mult, ea dă semnale politice că vrea să lanseze o mișcare secesionistă în Găgăuzia, similară cu cea din Transnistria.
„La fel ca întregul popor sovietic multinațional, găgăuzii au îndurat toate greutățile și privațiunile războiului. Iată de ce astăzi ne numim pe bună dreptate moștenitorii Marii Victorii. Dragii mei. Mă adresez vouă de la Moscova. În doar o oră va începe parada din Piața Roșie. Este o mare onoare pentru mine să reprezint Găgăuzia și întreaga Moldovă la acest eveniment. Îi mulțumesc președintelui rus Vladimir Vladimirovici Putin pentru invitația de a participa la aceste evenimente festive. Acesta este un semn înalt de prietenie și încredere între popoarele noastre. Am făurit împreună Marea Victorie și astăzi suntem din nou alături, pentru că face parte din istoria noastră comună. Nimeni nu poate rupe prietenia noastră veche de secole! (…) Vă doresc tuturor pace, armonie și înțelegere!”, a declarat Guțul.
În acest an, liderii a opt țări își vor face prezența la parada de la 9 mai: Belarus, Kazahstan, Kârgâzstan, Tadjikistan, Turkmenistan, Cuba, Laos și Guineea-Bissau.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank